Predkladacia správa

Minister zdravotníctva SR predkladá na rokovanie vlády SR materiál: „Návrh na začatie obstarávania stavby Výstavba Inštitútu nukleárnej a molekulárnej medicíny Košice“ s predpokladanými obstarávacími nákladmi 602 814 tis. Sk s DPH.

Predloženie materiálu vyplýva z  bodu 2, Prílohy č. 7 k uzneseniu vlády SR č.963/2004 z 13. októbra 2004 k návrhu rozpočtu verejnej správy na roky 2005 až 2007, v ktorom sa ukladá ministrom: 
„nezačínať bez predchádzajúceho súhlasu vlády z kapitálových výdavkov štátneho rozpočtu  obstarávanie  stavieb a zmien dokončených stavieb, ktorých obstarávacia cena je 100 mil. Sk a viac“.

Plánovaná investičná akcia „Výstavba Inštitútu nukleárnej a molekulárnej medicíny Košice“ bola v súlade s ustanovením § 8 zákona NR SR č. 254/1998 Z. z. zaradená do Rozvojového programu priorít verejných prác na roky 2006 – 2008. 

Predkladaný materiál rieši návrh na realizáciu stavby „Výstavba Inštitútu nukleárnej a molekulárnej medicíny Košice“. Vybudovaním samostatného objektu pre Inštitút nukleárnej a molekulárnej medicíny, ktoré je ojedinelým pracoviskom svojho druhu na Slovensku, sa vytvoria vhodné materiálno-technické podmienky pre plnenie úloh súvisiacich s vykonávaním vysoko špecializovaných diagnostických metód pre potreby pacientov z ambulantných a lôžkových oddelení zdravotníckych zariadení.

Predpokladané obstarávacie náklady stavby „Výstavba Inštitútu nukleárnej a molekulárnej medicíny Košice“ vrátane valorizačných vplyvov a  rozpočtovej rezervy predstavujú sumu 602 814 tis. Sk s DPH. Finančné prostriedky na realizáciu predmetnej verejnej práce sa budú zabezpečené kombináciou finančných  prostriedkov štátneho rozpočtu kapitoly ministerstva zdravotníctva a finančných prostriedkov štátneho rozpočtu kapitoly ministerstva zdravotníctva účelovo viazaných na projekt SECAL. Predpokladaný termín začatia realizácie stavby je plánovaný po úspešnom ukončení procesu verejného obstarávania na zhotoviteľa stavby v prvom polroku 2006 a termín ukončenia realizácie stavby je plánovaný v roku 2008.

Materiál nebude mať negatívny dopad na rozpočet verejnej správy. Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie, z tohto dôvodu sa nevyhotovuje doložka finančných, ekonomických, environmentálnych vplyvov ani vplyvov na zamestnanosť a podnikateľské prostredie v súlade s uznesením vlády SR č. 1061 z 10. 11. 2004

Materiál bol predložený na medzirezortné pripomienkové konanie. 

Materiál sa predkladá na rokovanie vlády SR bez rozporov, nie je potrebné ho prerokovať v žiadnych poradných orgánoch a po schválení vládou SR nie je potrebné ho predložiť inému orgánu.